Nedorost, Tičar aj Jeglič pokračujú v Slovane, vracia sa Švarný, asistentom Stantien

Dvojica slovinských hokejových reprezentantov Rok Tičar a Žiga Jeglič ako i Čech Václav Nedorost pokračujú v bratislavskom Slovane. S vedením klubu sa útočníci dohodli na predĺžení zmlúv o ďalší rok. Ako v utorok informovala oficiálna webstránka slovenského zástupcu v KHL, nové kontrakty majú platnosť do 30. apríla 2016. Po dvoch rokoch sa do Slovana vracia aj obranca Ivan Švarný, ktorý sa takisto dohodol s klubom na ročnej splupráci.

Jedným z asistentov trénera Miloša Říhu bude Roman Stantien, ktorý sa do tejto pozície vracia po roku strávenom v Dukle Trenčín. Tam pôsobil ako hlavný kouč. "Ponuka z klubu ma potešila a neváhal som ani chvíľku. Teším sa na nové výzvy a spoluprácu s Milošom Říhom," povedal pred prvým tréningom pre hcslovan.sk Stantien, ktorý pod Říhom získal ako hráč Slovana majstrovský titul v sezóne 2004/2005. Okrem neho bude pri mužstve pôsobiť aj kondičný tréner Róbert Béreš, ktorý s klubom spolupracuje už tretiu sezónu. Vedenie Slovana plánuje rozšíriť realizačný tím aj o ďalších členov.

Slovinské duo Tičar - Jeglič prišlo do Slovana vlani v máji. Dvadsaťšesťročný Tičar zaznamenal v minulej sezóne v 59 zápasoch 30 bodov za 11 gólov a 19 asistencii a stal sa po Ladislavovi Nagyovi druhým najproduktívvnejším hráčom "belasých". Predtým pôsobil v nemeckej najvyššej súťaži DEL v drese Kolína.

O rok starší Jeglič nastúpil v uplynulom ročníku na 57 stretnutí, v ktorých si do štatistík pripísal 23 bodov (8+15). Šikovný krídelník predtým takisto nastupoval v DEL, kde sa s Ingolstadtom tešil v ročníku 2013/2014 z majstrovského titulu.

Po dvoch rokoch bude dres s orlom na hrudi opäť obliekať slovenský reprezentačný obranca Ivan Švarný, ktorý rovnako uzavrel so Slovanom kontrakt do 30. apríla 2016. Tridsaťročný zadák pôsobil v bratislavskom klube už v rokoch 2011 - 2013, v premiérovej sezóne "belasých" v KHL 2012/2013 pomohol tímu k postupu do play off. Trojnásobný účastník svetových šampionátov (2009, 2013 a 2014) okúsil nadnárodnú súťaž aj v drese chorvátskeho Medveščaku Záhreb, v uplynulej sezóne pôsobil v Diname Minsk. V bieloruskom klube však nenastupoval pravidelne, v 19 dueloch základnej časti získal iba bod za asistenciu.

S podmienkami ročného kontraktu súhlasil aj Nedorost. Tridsaťtriročný center pôsobí v Slovane od leta minulého roka, v ročníku 2014/2015 odohral 37 stretnutí, v ktorých sa do štatistík zapísal osemnásťkrát (10+8). Sezónu mu ukončilo v januári zranenie v dolnej časti tela. Nedorost pôsobil v predošlých sezónach rovnako v nadnárodnej KHL, ako kapitán v ukrajinskom mužstve Donbass Doneck či Leve Poprad a Metallurgu Novokuzneck. Český útočník, ktorého kariéru poznačili nešťastné zranenia, patril svojho času medzi veľké talenty svetového hokeja, v roku 2000 bol Coloradom draftovaný v 1. kole zo 14. miesta.